19.

Ezen iránymutatás alkalmazásában a következő fogalommeghatározásokat kell alkalmazni: (1) „ »a« térségek”: a regionális támogatási térképen az EUMSZ 107. cikke (3) bekezdésének a) pontja szerint kijelölt térségek; továbbá „ »c« térségek”: a regionális támogatási térképen az EUMSZ 107. cikke (3) bekezdésének c) pontja szerint kijelölt térségek; (2) „ad hoc támogatás”: nem támogatási program alapján odaítélt támogatás; (3) „kiigazított támogatási összeg”: nagyberuházási projekt esetében a következő képlet alapján kiszámított megengedhető maximális támogatási összeg: 3.1. kiigazított támogatási összeg = R × (A + 0,50 × B + 0,34 × C), 3.2. ahol: R az érintett térségben megengedett maximális támogatási intenzitás a kkv-kra vonatkozó megnövelt támogatási intenzitás nélkül, „A” az elszámolható költségek 50 millió EUR-s része, „B” az elszámolható költségek 50 millió EUR és 100 millió EUR közötti része és „C” az elszámolható költségek 100 millió EUR feletti része; (4) „támogatási intenzitás”: a bruttó támogatási egyenérték az elszámolható költségek százalékában kifejezve; (5) „támogatott terület”: „»a« térség” vagy „»c« térség”; (6) „a beruházás befejezése”: az az időpont, amikor a nemzeti hatóságok a beruházást befejezettnek tekintik, vagy a munkálatok megkezdését követően eltelt 3. év vége, attól függően, hogy melyik a korábbi időpont; (7) „a támogatás odaítélésének időpontja”: az a nap, amelyen az alkalmazandó nemzeti jogrendszer értelmében a támogatás igénybevételének jogát a kedvezményezettre ruházzák; (8) „EU-27”: mind a 27 tagállam (Észak-Írország nélkül); (9) „értékelési terv”: egy vagy több támogatási programra vonatkozó dokumentum, amely kitér legalább a következő szempontokra: az értékelendő célkitűzések, az értékelési kérdések, az eredménymutatók, az értékelés elvégzésének tervezett módszere, az adatgyűjtési követelmények, az értékelés tervezett ütemezése, beleértve az időközi és a végső értékelési jelentés benyújtásának időpontját, az értékelést végző független testület bemutatása vagy a testület kiválasztására alkalmazandó kritériumok, valamint az értékelés nyilvánosság számára való elérhetővé tételének módszerei; (10) „bruttó támogatási egyenérték”: a támogatásnak az odaítélés időpontjában vagy a Bizottságnak való bejelentéskor – amelyik a korábbi időpont – érvényes referencia-kamatlábbal számított, adók és egyéb illetékek levonása előtti, diszkontált összege, amely megegyezik azzal az összeggel, amit a kedvezményezett vissza nem térítendő támogatás formájában kapott volna; (11) „horizontális regionális működési támogatási program”: olyan jogi aktus, amelynek alapján a jogi aktusban általános és absztrakt módon meghatározott vállalkozásoknak további végrehajtási intézkedések nélkül egyedi működési támogatás nyújtható. E meghatározás alkalmazásában az ágazati támogatási program nem tekinthető horizontális regionális működési támogatási programnak; (12) „egyedi támogatás”: ad hoc támogatás vagy támogatási program keretében egyéni kedvezményezetteknek odaítélt támogatás; (13) „induló beruházás”: a) tárgyi eszközökbe és immateriális eszközökbe történő beruházás, amely a következők közül legalább az egyikhez kapcsolódik: — új létesítmény létrehozása, — meglévő létesítmény kapacitásának kibővítése, — valamely létesítmény termelésének diverzifikációja olyan termékekre (28), amelyeket a létesítmény korábban nem termelt, vagy — a létesítménybe történő beruházás által érintett termék(ek) teljes termelési folyamatának alapvető megváltozása; vagy b) bezárt vagy felvásárlás hiányában bezárásra ítélt létesítmény eszközeinek megvásárlása. Egy vállalkozásban történő részesedésszerzés önmagában nem minősül induló beruházásnak. A pótló beruházás tehát nem minősül induló beruházásnak. (14) „új gazdasági tevékenység kialakítására irányuló induló beruházás”: a) tárgyi eszközökbe és immateriális eszközökbe történő beruházás, amely a következők közül legalább az egyikhez kapcsolódik: — új létesítmény felállítása, vagy — a létesítmény tevékenységének diverzifikálása azzal a feltétellel, hogy az új tevékenység nem azonos a létesítményben korábban folytatott tevékenységgel, és nem is hasonlít ahhoz; vagy b) bezárt vagy felvásárlás hiányában bezárásra ítélt létesítmény eszközeinek a megvásárlása, feltéve, hogy a megvásárolt eszközökkel végzendő új tevékenység nem azonos a létesítményben a felvásárlás előtt folytatott tevékenységgel, és nem is hasonlít ahhoz. Egy vállalkozásban történő részesedésszerzés önmagában nem minősül olyan induló beruházásnak, amely új gazdasági tevékenységet alakít ki. (15) „immateriális javak”: fizikai vagy pénzügyi formában nem megjelenő eszközök, mint például szabadalmi jog, licenc, know-how vagy egyéb szellemi tulajdon; (16) „munkahelyteremtés”: az adott létesítményben alkalmazottak számának nettó növekedése az előző 12 hónap átlagával összehasonlítva, a létrehozott munkahelyek számából levonva az időszak során megszűnt munkahelyek számát, éves munkaerőegységben kifejezve; (17) „nagyvállalkozások”: olyan vállalkozások, amelyek a 28. pont értelmében nem teljesítik a kkv-minősítés feltételeit; (18) „nagyberuházási projekt”: 50 millió EUR-t meghaladó elszámolható költségű induló beruházás; (19) „maximális támogatási intenzitás”: a 7.4. szakaszban meghatározott regionális támogatási térképeken szereplő támogatási intenzitás, beleértve a kkv-k megnövelt támogatási intenzitását is; (20) „alkalmazottak létszáma”: az éves munkaerőegységek, azaz az egy év során teljes munkaidőben foglalkoztatott személyek száma; a részmunkaidősöket és az idénymunkásokat az éves munkaerőegység törtrészével számítva; (21) „legkülső régiók”: a Szerződés 349. cikkében említett régiók (29); (22) „működési támogatás”: egy vállalkozás folyó kiadásainak csökkentését célzó támogatás; a folyó kiadások közé tartoznak az olyan költségkategóriák, mint például a személyzeti költségek, az anyagköltségek, a szerződéses szolgáltatások, a távközlés, az energia és a karbantartás költségei, a bérleti díjak és az adminisztrációs költségek, de nem tartoznak ebbe a kategóriába az értékcsökkenési és a finanszírozási költségek, ha a regionális beruházási támogatás nyújtásakor ezek elszámolható költségnek minősültek; (23) „regionális támogatási térkép”: az ebben az iránymutatásban meghatározott feltételeknek megfelelően a tagállamok által kijelölt és a Bizottság által jóváhagyott térségek listája; (24) „áttelepítés”: egy azonos vagy hasonló tevékenységnek vagy annak egy részének áthelyezése az EGT-megállapodás egyik szerződő felének területén található létesítményből (eredeti létesítmény) az EGT-megállapodás egy másik szerződő felének területén található azon létesítménybe, ahol a támogatott beruházásra sor kerül (támogatott létesítmény). Áthelyezés akkor valósul meg, ha az eredeti és a támogatott létesítményben előállított termék legalább részben ugyanazokat a célokat szolgálja és ugyanazon fogyasztói típus keresletét vagy igényeit elégíti ki, valamint a kedvezményezett valamely az EGT-n belüli eredeti létesítményében folytatott azonos vagy hasonló tevékenység körében munkahelyek szűnnek meg; (25) „azonos vagy hasonló tevékenység”: a NACE Rev. 2. egységes ágazati osztályozási rendszernek ugyanabba a (négy számjegyű számkóddal azonosított) szakágazatába sorolt tevékenység; (26) „ágazati támogatási program”: olyan program, amely a NACE Rev. 2. egységes ágazati osztályozási rendszer kevesebb mint öt (négy számjegyű számkóddal azonosított) szakágazatába tartozó tevékenységet támogat; (27) „egyetlen beruházási projekt”: bármilyen induló beruházás, amely azzal azonos vagy ahhoz hasonló tevékenységhez kapcsolódik, mint amelyet a kedvezményezett csoportszinten egy másik támogatott beruházás munkáinak megkezdésétől számított hároméves időszakban ugyanabban a NUTS 3 régióban (30) indított el; (28) „kkv-k”: a mikro-, kis- és középvállalkozások meghatározásáról szóló 2003. május 6-i bizottsági ajánlásban (31) meghatározott feltételeket teljesítő vállalkozások; (29) „munkák megkezdése”: vagy a beruházás építési munkáinak megkezdése, vagy a berendezések megrendelésére irányuló első, jogilag kötelező érvényű kötelezettségvállalás, vagy más olyan kötelezettségvállalás, mely a beruházást visszafordíthatatlanná teszi, attól függően, hogy melyikre kerül korábbi időpontban sor. Nem tekintendő a munkák megkezdésének a földterület megvásárlása és az olyan előkészítő munka, mint az engedélyek beszerzése és az előzetes megvalósíthatósági tanulmányok készítése. Felvásárlás esetén a munkák megkezdésének időpontja a megszerzett létesítményhez közvetlenül kapcsolódó eszközök megszerzésének időpontja; (30) „ritkán lakott térségek”: a 169. ponttal összhangban az adott tagállam által kijelölt térségek; (31) „tárgyi eszközök”: olyan eszközök, mint a földterület, az épületek, üzemek, gépek és berendezések; (32) „rendkívül ritkán lakott térségek”: a négyzetkilométerenként 8 lakosnál kevesebbet számláló NUTS 2 régiók vagy az ilyen NUTS 2 régiók részei, amelyeket az adott tagállam jelölt ki a 169. ponttal összhangban; (33) „bérköltség”: az érintett munkahely vonatkozásában a támogatás kedvezményezettje által ténylegesen fizetendő teljes összeg, amely magában foglalja az adózás előtti bruttó bért és a kötelező járulékokat, mint például a társadalombiztosítási járulékot, valamint a gyermekgondozás és a szülőgondozás költségét egy meghatározott időszak során.